
Azonosító: I-0055 • Kat.: ε0/–

Veszélyelhárítási protokoll: Az I-0055-öt az ISZ Black River-i Főarchívumának 67-es épületében, a 3011A jelű páncélteremben őrzik. A tárolóegység egy 5,00 × 5,00 × 2,50 méteres, betonrétegekkel és elektromágneses árnyékolórendszerrel védett, téglatest alakú terem. Biztonsági személyzet nem végez szolgálatot az I-0055 tárolóegysége előtt.

Jellemzők: Az I-0055 egy „önmegtartó titok”, avagy „antimém”. Az I-0055 külső megjelenésére, továbbá jellegére, viselkedésére és eredetére vonatkozó információk is önmagukat titkosítják. A tisztázás végett:


	Nincs adat arról, hogy a Szervezet milyen módon tett szert az I-0055-re.

	Az I-0055 külső megjelenése ismeretlen. Nem leírhatatlan, és nem is láthatatlan: semmi akadálya, hogy valaki belépjen az I-0055 tárolóegységébe, és megfigyelje, gondolatban vagy írott formában információkat rögzítsen vele kapcsolatban, lerajzolja, lefényképezze, vagy akár hang- és videófelvételeket készítsen róla. A naplófájlokban számos ilyen vizsgálat eredménye megtalálható. Viszont a megfigyelést követően az I-0055 külső megjelenésére vonatkozó információk „elszivárognak” az emberi elméből. Az I-0055 leírásával megbízott alanyok idővel úgy tapasztalják, hogy a gondolataik elkalandoznak, és elveszítik érdeklődésüket a feladat iránt. A lerajzolásával vagy lefényképezésével megbízott alanyok nem képesek felidézni, mit ábrázolnak a fotók, és ugyanez vonatkozik a vizsgálatokat felügyelő kutatókra is. A biztonsági személyzet zárt láncú kamerákon keresztül figyeli meg az I-0055-t, és egy teljes műszak után kimerülten teszi le a munkát, lényegében elfelejtve az elmúlt órák eseményeit.

	Ugyancsak tisztázatlan, hogy ki engedélyezte az I-0055 tárolóegységének megépítését, miért ebben a formában alakították ki, és mi a fent leírt veszélyelhárítási protokoll célja.

	Annak ellenére, hogy a tárolóegység könnyen elérhető, a Black River-i intézet dolgozói kérdés esetén egyöntetűen állítják, hogy nincs tudomásuk az I-0055 létezéséről.

	XX XXXX az I-0055.



A fentebb leírtakat véletlenül időről időre újra felfedezik, általában ennek az aktának az olvasói, ezzel jelentős riadalmat okozva. Aggodalmuk maximum néhány percig tart, majd egyszerűen elfeledkeznek a témáról.

Az I-0055-ről az eddigiekben nagy mennyiségű tudományos adat került rögzítésre, ezek tanulmányozása azonban nem kivitelezhető. Előfordulhat, hogy az I-0055 komoly fizikai fenyegetést jelent, és ez idáig a személyzet több száz tagjával végzett anélkül, hogy tudomást szereztünk volna róla. Egyértelmű, hogy súlyos memetikus/mentális kockázatot hordoz, hiába kapott (óvatos) ε besorolást.

Legalább két kísérlet történt az I-0055 megsemmisítésére, illetve esetleges áthelyezésére Black Riverből az ISZ egy másik archívumába, ám ezek ismeretlen okból kudarccal zárultak.

Függelék, 2008-11-10: Egy elmélet szerint az I-0055-öt hivatalosan a Szervezet sosem fogta el, és valójában autonóm, vagy távolról irányított ágens, amelyet egy ismeretlen harmadik fél helyezett el a Black Riverben abból a célból, hogy észrevétlenül megfigyelje vagy befolyásolja a többi Ismeretlent, magát a Szervezetet vagy az XXXXXXXXXXXXX XXXXXXXXXXXX

Ellenintézkedés ezen potenciális fenyegetéssel szemben nem merült fel, és elviekben nem is foganatosítható.

1
BEIKTATÁS

– Mi jót csinál karácsonykor?

A titkárnő ezúttal egyáltalán nem válaszol. Csak egy szó kellős közepén abbahagyja a gépelést, és Quinnre mered.

– Ezt már kérdeztem?

– Kétszer – feleli a titkárnő. Ingerült és zavart. – Már lefolytattuk az egész beszélgetést. Ahogy azt a beszélgetést is, amelyben közlöm, hogy ezt már kérdezte, maga pedig bocsánatot kér.

– Bocs.

– Igen. Ezt.

– Azt hiszem, memóriaproblémáim vannak – magyarázza Quinn. – Maga szerint nem működik a hosszú távú memóriám, és ha túl sokáig maradok egy helyben, elfelejtem, miért jöttem.

A titkárnő, Rowland gyanakvóan azt feleli:

– Én a stressz számlájára írtam.

Quinn együttérzően elmosolyodik, és megrázza a fejét.

– Nem a stressz az oka. Mit gondol, sokat kell még várni Mr. Mahlóra?

A titkárnő visszafordul a számítógépéhez.

– Felsővezetőkről van szó. A megbeszélések itt addig tartanak, ameddig szükséges, és ezt ki kell várni. Mr. Mahlo fogadja, ha már időt tud szakítani magára. – A titkárnő ezt naponta számtalanszor elismétli.

Quinn visszafordul az ablak felé. Az épület György korabeli stílusban épült, magasan húzódó mennyezettel, ennek megfelelően az ablak egy jókora fehér négyszög. A kinti ragyogó januári időjárás csípős, de az ég tiszta és napfényes. Négy emelettel lentebb az utcán szokás szerint nyüzsög a forgalom, és azon túl a folyó is forgalmas. Quinn az egyik kompot figyeli.

Idén fogja betölteni az ötvenet. Alacsony, szigorú tekintetű nő, éjfekete haja sebesen őszül. Ma hátul szorosan összefogta, és ezüstcsattal rögzítette. A jobbik kosztümjét vette fel az alkalomra, egygombos, sötétszürke, alatta egyszínű kék blúzzal. Hozzá vastag sarkú bokacsizmát húzott, mindkét fülébe kétrészes ezüst fülbevalót tett. Kontaktlencsét visel, nem a szokásos szemüvegét. A nyakpántján élénk narancssárga belépőkártya lóg, rajta egy átlós vörös sávval.

Idegesen játszik az öngyújtójával. Elpazarol egy keveset a lángból. Azért jött, hogy beszéljen Mahlóval, de a felsővezetők ijesztőek. Hozzájuk csak komoly indokkal hívják az embert. Vagy itt a világvége, vagy semmi.

Valami megcsendül a táskájában. Ideje bevenni a tablettát. Előhalássza a telefonját, és beállítja, hogy később jelezzen.

Kinyílik az iroda ajtaja. Öt ember lép ki rajta, a Szervezet döntéshozói és néhány titkár aktatáskákkal és laptopokkal. Együtt elhaladnak a titkárnő asztala és Quinn előtt a liftek felé. A biztonsági kísérőjük, egy jellegtelen férfi, aki már Quinn érkezése előtt is szótlanul várakozott a recepció egy távolabbi sarkában, most ellép a faltól, és a nyomukba szegődik.

Quinn csak az egyikük arcát ismeri fel: Reinhardtét, a Szervezet németországi igazgatójáét. Az intézményi hierarchia nemzeteken átívelően burjánzik, átláthatatlan és folyamatosan változik, de ez a nő azonos rangot visel Mahlóval. Quinn nem tudja, hogy a többiek kicsodák. Mindenesetre egy pillantásra sem méltatják.

Eltelik még öt gyötrelmes perc.

– Ne – suttogja magában Quinn. – Ne mocorogj! – A titkárnőnek ez nem tűnik fel.

Végül ismét kinyílik Mahlo irodájának ajtaja. Egy újabb férfi dugja ki a fejét. A húszas éveiben jár, valószínűtlenül fiatal, mint egy kamasz, aki magára húzta az apja egyik munkahelyi ingét. A frizurája feszegeti az előírások határait. Egy tabletet tart az egyik kezében, a kijelzőn a főnöke előjegyzési naptára. Betelt. A fickó a jelek szerint nem szokott aludni.

– Marie? Most már bejöhet.

■

Az iroda ajtaja súlyos, mechanikus kattanással csukódik be mögöttük, mintha egy falakba épített gépezet része lenne. Miközben Quinn elfoglalja a felkínált széket, a fiatal férfi megfordul, és további érthetetlen tevékenységet végez az ajtónál, amitől az újabb különös hangokat hallat. Mahlónak és a hozzá hasonló felsővezetőknek komoly adatvédelmi és biztonsági előírásoknak kell megfelelniük.

A tágas iroda annak ellenére is sötétbe borul, hogy két sarkát jókora ablak foglalja el, és odakint hét ágra süt a nap. A fali könyvespolcok és a sötétbarna lambéria stílusos, de a kilencvenes évekből származik, kicsit kopott, és még nem elég régi ahhoz, hogy újra divatba jöjjön.

Ami az asztal mögött ülő fickót illeti: Mahlo viszonylag alacsony, szerény, beesett arcú férfi, akinek furcsamód nehéz meghatározni a korát. Attól függően, hogyan esik a fény az arcára, tűnhet huszonkilencnek és ötvennyolcnak is, és amikor megmozdul, egy pohár vízért vagy egy tollért nyúl, azt egy törékeny százéves óvatosságával teszi. A sáv a belépőkártyáján fekete.

Quinn összeszedi magát, és a széke mellé rakja a táskáját, hogy ne szorongassa pajzsként az ölében. Nagy levegőt vesz.

– Szóval. Miért kívánt látni? Csak az értesítést kaptam meg a megbeszélésről, minden háttéranyag és témamegjelölés nélkül. Persze ha az Egyesült Királyság és Írország területi igazgatója közli az emberrel, hogy ugorjon a kútba, akkor ugrik, de…

Miközben elnéz jobbra, észreveszi, hogy a fiatal férfi egyetlen szó vagy indokolatlan hang nélkül lerakta a tabletjét az asztalra, és elővett egy pisztolyt, amelyet immár a fejére szegez. Quinn elhallgat. Egy darabig mozdulatlanul ül a székében, az éles váltást emészti. A szíve olyan szaporán ver, akár egy kolibrié.

– Oké? – kockáztatja meg a folytatást. Megnyalja a száját, és a szék karfájába kapaszkodik, de ettől eltekintve teljesen mozdulatlan marad, várja a következő utasítást. A fiatal férfi arca kifejezéstelen, mintha az efféle megbeszélések mind hasonló mederben folynának.

– Kinek dolgozik? – kérdezi Mahlo.

Quinn pislog.

– Hogy micsoda? Atyaég…

A férfi a jegyzeteibe pillant. Ezután lassú, szinte bódító ritmusban beszélni kezd:

– Marie Quinn, negyvenkilenc éves. Házas, gyermektelen. Lelkes túrázó, ügyes falmászó, szeret kötögetni és madárlesre járni. Amennyire látjuk, jó iskolák, kifogástalan anyagi háttér, az előéletében nincs semmi gyanús. Mégis olyan szervezeti okmányokkal rendelkezik, amiket sosem adtunk ki, köztük hozzáféréssel olyan létesítményekhez és helyszínekhez, amelyek… nos. Néhányuk nem is létezik, vagy évtizedekkel ezelőtt elbontották őket. Az egyik pedig még meg sem épült, magának viszont a birtokában van a bejárat kulcsa. Arról nem is szólva, hogy a hozzáférése az Ismeretlenekhez „minden képzeletet felülmúl”, ha szabad így fogalmaznom. Úgyhogy maga kém, a céljai ellentétesek a mieinkkel, és az ifjú Mr. Levene azt javasolta, hogy adjuk át az elhárításnak, akik majd a végére járnak az ügynek, de sikerült lebeszélnem az ötletről. Meggyőztem, hogy üljünk le négyszemközt. Úgy véltem, van rá némi esély, hogy ha bezárjuk egy védett terembe, és udvariasan kifaggatjuk, lesz annyi józan esze, hogy megkímélje magát a többitől.

Quinn aprót sóhajt. A fegyverre sandít. Levene meg sem moccant.

– Mr. Mahlo, maga ismer engem. Többször is találkoztunk. Én vezetem az Antimemetikai Ügyosztályt.

– Nálunk nincs Antimemetikai Ügyosztály – szól közbe Levene.

– …Mr. Levene téved – mondja Quinn Mahlónak. – A Szervezet az Ismeretlenek minden típusához felállított egy kutatási részleget. Telepatikus képességek, élettelen objektumok, kriptozoológia. Az én részlegem nem mindig bukkan fel a jegyzékekben. Ez ellen semmit sem tehetünk. A munkánk természetéből fakad.

Quinn tétovázik. A tárgyalópartnerei hallgatnak. Viszont nem fojtották belé a szót. Megint a fegyverre sandít.

Fizetésemelést fog kérni.

– Vannak az egyszerű ügyek – folytatja. – Ismeretlenek, amelyek szimplán csak szörnyek. Elképzelhetetlen könyvek, elátkozott szibériai kutatóállomások, látnok kamaszok és legendás kardok, amelyek az őrületbe hajszolják az embert. Ezeken túl kezdenek izgalmassá válni a dolgok. Bizonyos Ismeretlenek veszélyes memetikus adottságokkal bírnak. Fertőző ideák, amelyek ugyanolyan vészelhárítást igényelnek, mint bármilyen fizikai fenyegetés. Vírusként terjedő eszmék. Beférkőznek az ember fejébe, és azt használják hordozóként, hogy más elméket is elérjenek. Ezek miatt tartjuk fenn a Memetikai Ügyosztályt. Jól mondom?

– Jól – feleli Mahlo. Álmából felébresztve is temérdek Ismeretlent meg tudna nevezni, amelyikre illik a leírás.

– Viszont léteznek antimemetikus tulajdonságokkal rendelkező Ismeretlenek is – folytatja Quinn. – Azok az ideák, amelyek nem tudnak terjedni. Olyan entitások és jelenségek, amelyek összegyűjtik és elemésztik az információkat, kiváltképp, ha azok saját magukra vonatkoznak. Ha készít valamelyikről egy polaroid képet, nem tudja előhívni. Ha leírja egy papírra a jellemzőiket, és átadja valakinek, kiderül, hogy csak ákombákomokat rajzolt, amiket még maga sem ért. Egyenesen ránézhet valamelyikre, amely bár nem lesz láthatatlan, akkor sem fog érzékelni belőle semmit. Álmok, amiket képtelen megragadni, és titkok, amiket nem képes megosztani senkivel, hazugságok és élő összeesküvések. Egy fogalmakból álló ökológiai rendszer, amelynek tagjai egymással és… néha a valóság elemeivel táplálkoznak. Néha pedig emberekkel. Ez teszi őket fenyegetéssé ránk nézve. Erről szól a dolog. Az antimemetikus entitások veszélyesek, meghaladják a felfogóképességünk határait, ezért a Szervezet hatáskörébe tartoznak. A részlegem hatáskörébe. Ez a szakterületünk. Nyakatekert módon gondolkodunk, hogy képesek legyünk szembeszállni az olyan entitásokkal, amelyek szó szerint felfalják a kiképzés során elsajátított tudásunkat. Mr. Mahlo, magának ez nem újdonság. Ásson az elméje mélyére!

– Ez a fedősztorija – közli Levene Mahlóval, miközben nem veszi le a szemét Quinnről. – Jó sztori, de előre kidolgozta.

– Levene, tegye el a fegyvert – utasítja az igazgató.

A fiatalember duzzogva engedelmeskedik. Hátralép, és kétkedő pillantással egy könyvespolcnak dől.

Quinn kifújja a levegőt.

– Nevezzen meg egyet! – mondja a nőnek Mahlo. – Nevezzen meg egy antimemetikus Ismeretlent!

– I-0055 – feleli Quinn.

– Nem létezik I-0055! – csattan fel Levene.

Quinn összerezzen.

– Dehogynem. Nézze meg az adatbázisban!

– Az azonosító számokat véletlenszerűen osztjuk ki – jelenti ki Levene. Quinn nyitná a száját, hogy pontosítsa a megállapítást, de a fiatalembernek ez nem tűnik fel, és folytatja: – Vannak kihagyások. Ezt a számot nem rendelték hozzá egyetlen Ismeretlenhez sem. Nem babonából, van elég bajunk önkényes numerológiai miszticizmus nélkül is. Létezik I-0666 és I-0013. De nincs I-0001. És I-0055 sincs.

– Levene – szólal meg Mahlo –, vessen erre egy pillantást! – A férfi felé fordítja a kijelzőt, hogy ő is megnézhesse az imént megnyitott fájlt. Levene megkerüli az asztalt, és a monitorra mered. Elejétől a végéig elolvassa a fájlt. Döbbenten visszagörget, és másodjára is elolvassa az egészet.

– Látta már korábban? – kérdezi Mahlót.

– Soha életemben – vallja be az igazgató. Hátradől a székében, és összefonja az ujjait. – Legalábbis nem emlékszem rá. Ha a tartalma helytálló, mindketten tucatnyiszor olvastuk.

– Átverés – mondja Levene.

– Az eredeti fájl létrehozásának dátuma 2005. július – közli Mahlo. – A kriptografikus aláírások stimmelnek. Az enyémet is beleértve. Nem hamisítvány.

– Ő rakta oda! Fogalmunk sincs, mióta kémkedik! Elrejtette, és kivárta, mikor nyílik alkalma felhasználni.

– Tegyük fel, hogy a fájl valódi – mondja az igazgató.

– Az lehetetlen!

Quinn kénytelen elnyomni egy horkanásba hajló nevetést.

– Az ég szerelmére, Levene! – fakad ki. – Maga csak most kezdett nálunk?

A fiatalember szúrós pillantást vet rá. Megint megkerüli az asztalt, közelebb megy hozzá.

– Még ne! – szól rá Mahlo.

Levene lassít. Továbbra is gyanakodva méregeti Quinnt, de megint elfoglalja a helyét a könyvespolc előtt.

– Tegyük fel, hogy a fájl valódi – ismétli Mahlo. – Amennyiben ez így igaz, akkor ki írta? És ha már itt tartunk, Ms. Quinn, hogyan őrizte meg az erre vonatkozó ismereteit?

– A fájlt dr. Edward Hixnek köszönhetjük. Korábban a részlegemnél dolgozott. De meghalt.

– Mi történt vele?

– Nem akarja tudni.

Egy jó darabig mindannyian hallgatnak, amíg Mahlo és Levene reagálnak erre az információra. Sőt, egymástól élesen elkülönülő reakciók egész sorozatát élik át. Felháborodás a látszólagos udvariatlanság nyomán. Értetlenség amiatt, hogy Quinn képes ilyen pökhendi módon beszélni a feljebbvalóival. Meglepettség az állítás hordereje miatt. Színtiszta hitetlenkedés, belátás, és végül iszonyat.

– Mi… – kérdezi Mahlo puhatolózva – …mihez vezetne, ha megtudnánk, mi történt vele?

– Maguk is ugyanerre a sorsra jutnának – feleli őszintén Quinn. – Dr. Hix halálának körülményei fertőzőek, a vizsgálat pedig lezárult… Ami a másik kérdését illeti: gyógyszerek segítségével őrizzük meg a tudásunkat. Felesleges lenne kioktatnom róla, milyen kihívásokkal jár a szakmánkban a titoktartás. Maga is tudja, hogy amióta a Szervezet létezik, rutinszerűen használunk emlékezetvesztést kiváltó gyógyszereket, hogy elfojtsuk, módosítsuk vagy töröljük a problémás emlékeket. Nos, az Antimemetikai Ügyosztálynál ennek az ellenkezőjével küzdünk. Meg kell őriznünk dolgokat, amiket egyébként lehetetlen lenne, és ehhez mnesztikus gyógyszereket használunk. Mnesztikus, néma m-mel. Ugyanaz a görög szótő, mint például a „mnemotechnikában”. A gyógyszereknek négy kategóriája létezik. W, X, Y és Z. Jaj…

A táskájában megint jelez a telefonja.

Mahlo egy biccentéssel engedélyt ad, mire Quinn lassan a táskába nyúl, és kikapcsolja a telefonját, ezúttal figyelembe véve, nem pedig elhalasztva az emlékeztetőt. Előhúz egy levél gyógyszert a mobil melletti zsebből, és kipattint egy tablettát. A tabletta hatszögletű, halványzöld. A hüvelyk- és mutatóujja közé fogva maga elé tartja, és megkönnyebbülten látja a Mahlo arcán átsuhanó felismerést. Kezdi összerakni.

– Ez egy W besorolású mnesztikum. A leggyengébb fajta, alkalmas folyamatos használatra. Tizenkét óránként kell bevenni, minél következetesebb az adagolás, annál jobb. A Gyógyszerészeti Részlegen keresztül rendelheti meg. A gyógyszerészek azt fogják állítani, hogy nem tartanak ilyesmit. Rosszul emlékeznek, meg kell kérni őket, hogy nézzenek utána még egyszer.

Quinn folyadék nélkül lenyeli a tablettát.

– Azt hiszem, most már értem – mordul fel Mahlo. – Értem, hogy miért vagyunk kénytelenek lefolytatni ezt a beszélgetést.

– Kihagyott egy adagot. Magának is ugyanúgy szednie kell, mint nekem és minden itteni dolgozónak. Csak így tudjuk végezni a munkánkat. Elfelejtette bevenni, és utána elfelejtett minden információt, aminek a megtartását a gyógyszer segítette. Azt is, hogy miért szedi, hogy kitől kapta, hogy hol szerezheti be. Elfelejtett engem és az egész részlegemet is. És most rám hárult, hogy felvilágosítsam.

Quinn az igazgató felé nyújtja a gyógyszereket.

Levene idegesen ellép a könyvespolctól.

– Mr. Mahlo…

Mahlo elfogadja a gyógyszereket, kipattint még egy tablettát, és alaposan megforgatja a kezében.

– És ha beveszem, emlékezni fogok erre a beszélgetésre, és nem lesz szükséges még egyszer lefolytatnunk?

– Remélem – feleli Quinn őszintén.

Az igazgató egy korty vízzel a poharából lenyeli a tablettát.

– Uram… – szól közbe Levene.

Mahlo egy kézmozdulattal belefojtja a szót.

Quinn és a fiatalember egy vészterhes pillanat erejéig farkasszemet néz.

– …szóval mi az I-0055? – kérdezi Mahlo. – Micsoda valójában?

– Az I-0055 miatt nem kell aggódnia – feleli Quinn. – Eszébe fog jutni, amint hatni kezd a gyógyszer. Ahogy a fájlban is olvasható, az I-0055 egy alapszintű információs autoszupresszor. Viszonylag gyengének számít. Ezt onnan tudjuk, hogy az I-0055 az egyetlen antimemetikus Ismeretlen, amelynek a szócikkét az adatbázisban avatatlanok is láthatják. Pontosabban bizonyos részleteit.

– Csak részleteket? – Mahlo vet még egy pillantást a fájlra. Lejjebb görget benne. A szöveg folytatódik. Az olvasásba mélyedve oldalra dönti a fejét.

Levene az egyik kezével megtapogatja a mellkasát. Értetlenség suhan át az arcán. A szemöldökét ráncolva Quinnre sandít, de ő nem figyel rá, épp megnéz valamit a telefonján.

– Ezenkívül hány darab antimemetikus Ismeretlen létezik? – kérdezi Mahlo. Bezárja a fájlt. – Ez egy gyenge példány. Mennyivel lehetnek erősebbek ennél?

– A kétezer-hatszáz, nyilvántartásba vett Ismeretlenből jelenleg pontosan ötvennyolcról tudjuk, hogy jellegét tekintve antimemetikus képességekkel bír, és az én részlegem hatáskörébe tartozik. Statisztikai alapon valószínűleg még legalább tíz antimemetikus természetű Ismeretlen létezik, a Szervezet maximum szórványos információkkal rendelkezik velük kapcsolatban. Ezekben az adatokban természetesen nincsenek benne az II-k. Az említett Ismeretlenek jelentős részét biztonságban elzárva tartjuk, viszont nem mindegyiket. Jelenleg is legalább kettő tartózkodik velünk az irodában. Ne nézzen oda! Mondtam, hogy ne nézzen oda! Semmi haszna.

Mahlo felvonja az egyik szemöldökét, de nem fordul el. Továbbra is Quinnre koncentrál. Levene a helyiséget fürkészi, még a háta mögött is szétnéz.

– Engem egy láthatatlan szörnyeteg követ, amelyik előszeretettel fogyasztja el az emlékeimet – magyarázza türelmesen Quinn. – Az I-4987. Tudom, hogy legszívesebben rávágná, hogy I-4987 nem létezik, pedig létezik. Megtanultam együtt élni vele. Nevezhetjük egzotikus házi kedvencnek. Ízletes emlékeket állítok elő a számára, hogy ne valami fontosat egyen meg, mondjuk, a jelszavaimat vagy a kávéfőzésre vonatkozó ismereteimet.

– És mi a másik? – tudakolja Levene.

Mahlo biccent, mire Quinn újra a táskájába nyúl. Ezúttal egy fegyvert vesz elő, és kétszer szíven lövi a fiatalembert.

Inkább döbbenten, mintsem rémülten Levene a háta mögött lévő könyvespolcnak tántorodik. A fejét elfordítva Quinnre néz, és sikerül kipréselnie magából a kérdést:

– H-honnan… tudta…?

Quinn megáll felette, most gondosabban céloz, és harmadszor a férfi fejére irányozva süti el a fegyvert.

Az igazgató újfent nem hajlandó reagálni a fordulatra.

– Az Levene pisztolya – állapítja meg. – Nem vettem észre, hogy akár egy ujjal hozzáért volna.

– Cselesnek kell lenni ahhoz, hogy észrevétlenül elcsórjuk valaki pisztolyát – magyarázza Quinn, miközben kiveszi a töltényeket, és óvatosan Mahlo asztalára helyezi a fegyvert. – Egy kicsit könnyebb elcsenni egy fegyvert, aztán ellopni az erre vonatkozó emlékeket is. Mint mondtam, van egy házi kedvencem. A kellőképpen intelligens háziállatokat idomítani is lehet.

– Bámulatos – feleli Mahlo. – Bizonyos esetekben egyértelmű előnyökkel jár. De megkérdezhetem, hogy miért?

– Mert be kellett volna vennie a W besorolású mnesztikumát – feleli Quinn. – Ezt lehetetlen elfelejteni. Kísérletek bizonyítják. Elhalaszthat egy adagot, viszont nem felejtheti el, kivéve, ha valaki hosszabb időszakon keresztül tevékenyen akadályozza benne. Egyvalaki létezik, aki elég közel került magához, hogy ezt véghez vigye, mégpedig az asszisztense. Emlékszik, amikor megkérdeztem tőle, hogy most kezdett-e?

– Nem válaszolt – feleli Mahlo. – Azt hittem, költői kérdés.

– Levene nem dolgozott itt. Ő egy Ismeretlen. Egy humanoid antimém. Ellenőriztem a szervezeti diagramot, Mr. Mahlo. Magának nincs asszisztense. Foglalkoztat egy Rowland nevű titkárnőt, de ő kint ül az iroda előtt. Ő kíséri figyelemmel a hívásait és ütemezi a megbeszéléseit. Levene nem illik a képbe. Magával, Rowlanddel és velem ellentétben nem visel belépőkártyát. Nézzen szét! Egyáltalán hová ülhetne le? Sem az irodában, sem a recepción nincs felesleges asztal.

Mahlo végiggondolja a hallottakat. Enyhén ijedtnek tűnik.

– Ne hibáztassa magát – folytatja Quinn. – Maga is csak ember, és ezek az entitások az utólagos törlés mesterei. Földönkívüliként kell gondolkodnia, hogy megfogja őket.

– Azt hiszem, nekem… a Szervezetnek akad egy sebezhető pontja.

– Ne aggódjon – nyugtatja meg a férfit. – Van rá egy csapatunk.

Mahlo feláll a székéből, és alaposabban szemügyre veszi Levene maradványait. Felteszi a kérdést, amely bármelyik más munkahelyen abszurdnak hatna:

– Meghalt?

– Lehetséges. A holttestet várólistára teszem a kutatási részlegünknél, és meglátjuk, mi derül ki, ha felnyitjuk. Viszont van itt egy dichotómia. Ezek elvileg élesen elkülönülő univerzumok. Fogalmak szemben a kézzelfogható dolgokkal, elvont dolgok szemben a fizikai valósággal. Felettébb szokatlan, hogy valami átjut egyikből a másikba. Nem tudom, mi volt Levene, viszont emberi testtel rendelkezett, ami még az ügyosztályom mércéjéhez képest is furcsa. De mint mindig, most is kutatjuk tovább az egyensúly lehetőségét. Jelzem, ha többet megtudtunk.

– A tablettáknak lehetnek mellékhatásai?

– Szédülés, valamint nagyban növelik a hasnyálmirigyrák kialakulásának kockázatát. És elviselhetetlen rémálmokat okozhatnak.

BEVEZETÉS AZ ANTIMEMETIKÁBA

Lee segédmunkatárs összesen négy órája dolgozik az ISZ-nek, de máris porrá zúzva érzi magát, mintha a bevezető előadás során egy üllőt dobtak volna a fejére. Ebédidő van, ő pedig talált egy félreeső sarkot a kantinban, ahol senki sem zavarja, kérődzhet az átlagos menzakaján, ihatja az erős kávét, és emésztheti a délelőtt kemény leckéit.

Izgatottan görgeti az Ismeretlenek adatbázisát a Szervezet által biztosított telefonján. Elméletileg tízezer Ismeretlen létezhet. A gyakorlatban ugyanakkor az elérhető rubrikák közül csak százat töltöttek ki, jókora kihagyásokkal az önkényesen kiválasztott számok között, és Lee a belépő szintű jogosultságával mindössze néhány tucatot olvashat el közülük. Tudja, hogy az azonosítókat legalább egyszer megkeverték, hogy ezzel is homályban tartsák az Ismeretlenek valódi számát. És tisztában van vele, hogy nem is lát mindent. Az üres rubrikák tételei csak magasabb szintű hozzáféréssel válnak láthatóvá.

Már az is eléggé megviseli, amit elolvashat. Például az I-5649, egy mély barlang Chilében, amelyet több millió köbméter élő, lélegző tüdőszövet tölt ki. Az I-0980 egy lenyomozhatatlan kínai üzem, amely korlátozott öntudattal rendelkező, húsevő hűtőszekrényeket gyárt. I-4333: antropomorf ősbaktériumok. I-7012: egy tréfás sláger 1989-ből, amely súlyos, visszafordíthatatlan dallamtapadást okoz. Gyötrelmesen bárgyú szövegét és dallamát ijesztő biztonsági figyelmeztetések mögé zárták. Mémveszély. Pszichés sérülés veszélye. Öngyilkosság kockázata.

Az I-0003, az első kitöltött rubrika nem más, mint a (90416) 2003 YK118, egy Föld-közeli aszteroida, amelyre az ITT JÁRT KILROY feliratot graffitizték hetvenöt méter magas betűkkel, mellette pedig egy kopasz férfi karikatúráját. Az I-9985, az utolsó egy misztikus/geológiai anomália a Déli-óceán fenekén, ami rendszeresen kék bálnákat XXXXXX XXX XXXXXX XXXXXX XXXX XXXXXXXXXXX XXXXX A kitakarás az eredetiben szerepel, és Leenek nincs jogosultsága a mögé rejtett szöveg elolvasásához, de az anomália évente két-három kék bálnát „kitakarva”, amióta felfedezték – Lee pislog – 1908-ban.

Ezek rossz viccek. Olvasva róluk a többségük annak tűnik. Borzalmas, komor, ijesztő viccek. Viszont az első megbeszélésén, az első demonstráció során…

Lee egyike a tizenegy újonnan felvett segédmunkatársnak. A másik tíz együtt ül egy külön asztalnál, és hevesen gesztikulálva beszélgetnek. Néhol látni egy-egy szendvicset majszoló oktatót. Ettől eltekintve a kantin – amelyben akár több százan is elférnének – kihalt. Lee ezt különösnek találja. Az ISZ wyeleigh-i intézetének háromszintes, kiterjedt föld alatti részlegekkel kiegészülő épületei hatalmas területet foglalnak el, mintegy mellékesen elrejtve egy nyugat-angliai erdőségben. Hová lettek az emberek?

Egy szürke öltönyös férfi lép be a kantinba, elkapja Lee tekintetét, és elindul felé. A ruhája kirívóan divatos. Nyakkendőtűt visel, a platina karórája meg akkora, akár egy tégla. Látványosan kilóg a környezetéből. A wyeleigh-i ISZ egy munkahely. Ebben az intézetben kiképzés, oktatás, kutatás, fejlesztés és vizsgálatok folynak, továbbá néhány 1-es besorolású Ismeretlent is őriznek itt. A felsővezetőknek semmi okuk sincs idejönni. Akkor ki ez a fickó? Eltévedt, és a helikoptere leszállóhelyét keresi? Talán egy kutató vagy egy oktató, aki ahhoz a munkához öltözött, amelyikre vágyik, nem pedig ahhoz, amit megszerzett?

– Pokoli első munkanap – szólal meg a fickó, és kezet nyújt. – Adrian Gage. G-A-G-E.

– Lee. Simon Lee.

Gage leül.

– Örülök, hogy megismerhetem. Ez milyen akcentus, ha megkérdezhetem?

Lee pislog.

– New York-i. New Yorkból származom. Maga az intézetvezető?

– Feszültnek tűnik.

– Hát, logikus, nem? – kérdez vissza Lee. – Biztosan tudja, mi zajlik a bevezető órán. Amikor kitolják az I-6389-et. Aztán az ember szeme láttára lehetetlen dolgokat művelnek azzal a valamivel. Jézusom! Adtak nekünk egy órát, hogy mi is megpróbáljuk, és rájöjjünk, hogy mi a trükk. De nincs trükk. Csak… egy hiba az univerzumban. Egy kihagyás. Ahol érvényét veszti a tudomány. A fizika és a biológia szabadságra megy. Tiszta őrület!

Gage mosolyogva bólint.

– És több száz ilyen izé létezik – folytatja Lee. – Szinte mindent a feje tetejére állítottak, amit a világról tudtam. Kiderült, hogy egész felnőtt életemben „megvédtek a veszélyes tudástól”, mintha a világ nem lenne több… egy hét év alattiaknak fenntartott labdamedencénél. Megalázó volt kilépni ebből a burokból… Ezzel kezdeni. És… – Megint pislog. – Nem válaszolt a kérdésemre. Mi a beosztása?

– Maga nem válaszolt az enyémre – közli a férfi. – Honnan származik?

– Már mondtam. New…

Elharapja a mondatot, a gondolatmenete a semmibe torkollik. A nyelve hegyén van a válasz Gage kérdésére, de képtelen kinyögni a szavakat.

– Fura – csóválja meg Lee a fejét.

Ekkor azt is észreveszi, hogy Gage, ellentétben a kantinban tartózkodó összes többi emberrel, nem visel belépőkártyát. Ez lehet véletlen mulasztás, de akkor is komoly dolog. A felsővezetők nem annak köszönhetően jutottak olyan magasra a ranglétrán, mert minden feladatukat kínos pedantériával végezték el?

– Ki maga? – kérdezi megint Lee.

– Lenyűgöző az életútja.

– Tessék?

– Négy nyelven beszélt – folytatja Gage. – Most már csak egyen, és hamarosan egyen sem. Túl nagy koponya ahhoz, hogy specializálódjon, ezért egyszerre hallgatott biokémiát és nemzetközi összehasonlító irodalmat. Úgy érezte, belepusztul, ha nem tömhet az elméjébe még több idegen gondolatot. Tudásra éhesen beutazta a világot, és minden ország felért egy idegen bolygón tett látogatással. Kacsintgatott az antropológia felé, a világ azonban túl nagy ahhoz, hogy az emberi faj valaha is megértse, pláne egyetlen képviselője. Túl sok van az emberekből. Meg kellene ritkítanunk őket.

Lee bólint.

– Ahaa… Kaphatok egy percet? – Feláll, és a másik asztalnál ülő oktatóhoz siet, akivel délelőtt már találkozott. Amikor a közelébe ér, statikus feszültségre emlékeztető érzés tölti el. Megpróbálja megrázni az oktató vállát, és sikerül is egy kicsit megmozdítania, viszont mintha kátrányon próbálna keresztülnyúlni. – Hé! Baj van! Találtam egy behatolót. Szerintem egy Ismeretlen. Dr. Bretton, nézzen rám! Halló! – A nő nem reagál. Lee túl próbálja kiabálni a többi fiatal kollégáját, de azok csevegnek és esznek tovább, mit sem törődve azzal, hogy tapsol és a fülükbe ordít: – Hé! Emberek! Oli, Tom, figyeljetek ide! Ne, ne, ne, ne!

Hátranéz. Gage is felállt, és zsebre dugott kézzel, még mindig magabiztosan mosolyogva elindult felé. De valami most már egyértelműen nem stimmel vele, mert az asztalokon keresztül is látszik, akár egy Lee szemgolyójába ágyazott kiterjesztettvalóság-holoprojekció.

Lee rettegve veszi tudomásul, hogy még pislogás közben is látja. Lehunyja a szemét, Gage viszont akkor sem tűnik el, jelenésként kísérti Lee addigi életének csak rá tartozó, legbensőségesebb sötétségét. Csupán akkor nem látja, ha elfordul, de még ilyenkor is radioaktív bizsergést érez a szemgolyói hátuljában.

Próbálja felhívni az egyik új kollégáját. A telefon rezeg a fiatal férfi zsebében, ezenkívül viszont nem történik más. Senki sem reagál.

– Ennek semmi értelme – mondja ki Lee.

– Emlékszik az apjára? – kérdezi Gage.

– Nem ismertem az apámat – feleli arrébb araszolva. – Anyám nevelt fel.

– Az itteniek imádták a hozzáállását – magyarázza a fickó még mindig fülig érő mosollyal. – Azt tervezték, az abnormális antimémekkel való munkával bízzák majd meg. Viszont nem emlékeznek rá, hogy maga létezik. Mert nem is létezik.

– Ebben az intézetben nem őriznek veszélyes antimémeket – mondja Lee leginkább saját magának. – Az egész intézmény 1-es szintű, ezt egyértelművé tették az eligazításon. Tehát vagy arról van szó, hogy maga veszélytelen… vagy senki nem tud a létezéséről. Ha pedig senki sem tud a létezéséről, az azt jelenti, hogy maga vagy vadonatúj… vagy… Mi az az antimém?

– Pokoli első munkanap – jelenti ki Gage.

– Rendelkezik öntudattal? – faggatja Lee.

– Feszültnek tűnik.

Mintha puskából lőtték volna ki, Lee kiviharzik az ebédlőből, befordul a sarkon, és futva megtesz tíz-tizenegy lépést a lift irányába. Megnyomja a lefelé gombot, és vár. A lift ajtaja tükörfényes. Lee észrevesz valakit a tükröződő felületen, és majdnem összeesik a sokktól, mert még sosem látta ezt az arcot, pedig egyértelműen a sajátja.

– Jesszusom! Jaj, ne, ne, ne! – hebegi. – Mi a franc, mi a franc…

Gage továbbra is ráérősen befordul a sarkon, és ekkor a lift kinyílik. Lee beugrik az ajtón, és beüti a legalsó emelet, az alagsori nyolcas szint gombját. Ösztönösen cselekszik, bár utólag képes lesz logikus érvekkel alátámasztani a döntését. (Nem ülhet be a kocsijába, hogy elhajtson. Jobb, ha Gage az intézet területén marad, és nem szabadul el a racionális „valóságban”. Ennek érdekében pedig az a legjobb, ha Lee az intézet legmélyebb, legsötétebb zugába menekül, amelyhez hozzáfér. Majd ott megvárja Gage-et, aztán bezárja maguk mögött az ajtókat. És várja a halált…) A lift ereszkedni kezd, és a délibábként derengő Gage – aki látható marad az ajtókon és padlókon keresztül is – eltűnik a feje felett, zsugorodik a távolság és a perspektíva változása miatt, de még így is szélesen vigyorog Leere.

A liftben Lee rémülten körbe-körbe járkál. Nem emlékszem a saját arcomra. Azt mondta, megette a nyelvtudásomat, viszont nem emlékszem rá, hogy bármilyen nyelvet ismernék az angolon kívül. Szóval… az emlékeimet eszi. Információt fogyaszt. És senkivel sem tudom közvetlenül felvenni a kapcsolatot, vagyis csak magamra számíthatok.

Erre nem képeztek ki.

Eszébe jut a szinte üres kantin. És a folyosók kilométerei, amelyeken senki sem jár, a kihalt irodák és kutatólaborok. Talán nem csak az emlékeimet eszi meg. Lehet, hogy egészben elnyeli az embereket, teljesen törli őket a történelemből. Elképzelhető, hogy már évek óta kísérti ezt az épületet, és azért ennyire üres, mert majdnem mindenkit kiirtott?

Segítséget kell szereznem. Szólnom kell valakinek. De mégis hogyan? Nem tudok beszélni senkivel. Nem tudom felhívni őket. Fel kellene… fel kellene vinnem ezt a valamit az adatbázisba. Egy új Ismeretlen.

De már biztosan eszébe jutott másoknak is.

Előveszi a telefonját. Megnyitja a listát. Több száz dokumentált Ismeretlen, ezek közül néhány tucatot az ANTIMÉM vagy az ANTIMEMETIKUS címkével láttak el.

Az azonosító. Azt mondták, a számozás véletlenszerű.

Nem. Nem véletlenszerű. Hogy is fogalmaztak? „Önkényes.”

Lee rendezi a gondolatait. Gage. G-A-G-E. 7-1-7-5.


Azonosító: I-7175 • Kat.: ε1

Veszélyelhárítási protokoll: Hanyagolom a formaságokat, mert szorít az idő. Ha ezt olvassa, már elszigetelődött a Szervezet többi részétől. Minden segélykérési kísérlet hiábavaló. Jelenleg 7175 nyelőcsövében tartózkodik, lenyelés után, de még emésztés előtt. Minél hamarabb el kell jutnia a WY-A08-703-as laborba, és folytatnia a kutatást, hogy rájöjjön, miként állíthatja meg vagy ölheti meg Gage-et, mielőtt Gage öli meg magát. Ne olvasson tovább, amíg el nem érte a liftet!

Jellemzők:



Ebben a pillanatban a liftajtó kinyílik az alagsori nyolcas szinten. Adrian Gage lefegyverző mosollyal várja odalent. Egyet Lee felé lép.

Lee kétségbeesésében a magasba lendíti a kezét, és a lény fejéhez vágja a mobilját. A tömör fémdarab telibe talál. Gage felrikolt, hátrahőköl, és az egyik szeméhez kap. Lee nem áll meg elgondolkodni az ellentmondáson. Mire a lény összeszedi magát, ő már eltűnik a szeme elől, lélekszakadva rohan a bal oldali folyosón, csak a léptek visszhangoznak nyomában a betonon.

Az alagsori nyolcas szint folyosókból és lépcsősorokból álló, szinte átláthatatlan, kiterjedt hálózat. Legalább az ajtókról nem hiányoznak a táblák. Leenek bő másfél percébe telik, hogy elérje a 703-as labor bejáratát. Olyan, akár egy válaszfal egy tengeralattjárón, szélesebb, mint a férfi széttárt karja. Lee messziről észreveszi a nyomógombokkal ellátott kezelőfelületet. Négy számjegy. Beüti a 7175-öt, a rendszer elsőre elfogadja. Gyötrelmes másodpercekbe telik, mire a mechanizmus nyitni kezdi az ajtót. Utóbbi majdnem olyan vastag, mint amilyen széles.

– Gyerünk már, gyerünk, gyerünk!

– Emlékszik az anyjára? – Gage mintha a fülébe duruzsolna.

Lee összerezzen.

– Nem ismertem a szüleimet – sziszegi halkan. Egy pillanatra eltűnődik, hogy Gage valójában mire célzott ezzel a kérdéssel, de nincs ideje ezen rágódni.

Amint elég szélesre nyílik, besurran a keret melletti résen. Hevesen a vezérlőegységre csap, hogy újra bezárja az ajtót, pedig ezzel egy árva másodpercet sem nyer. A labor hosszúkás, és természetesen ablaktalan, a plafonig tömve mindenféle összedobált felszereléssel, amikről Leenek szinte fogalma sincs, hogy mire valók. Vastag üvegszilánkokat érez a talpa alatt. Az egyik sarokban két lezárt számítógépes terminált pillant meg. Feloldja az egyiket, és a korábbi szócikk fogadja az adatbázisból:


Jellemzők: Az I-7175 egy nagy erejű, lassan ható, halált okozó antimemetikus ágens, amely egy férfi üzleti felsővezető alakját ölti fel, és „Adrian Gage”-nek nevezi magát. Az I-7175-öt vonzzák az organikusan tárolt információk sűrű gócai – lényegében a kiemelkedő tudással rendelkező, összetett, érdekes emberek. Az I-7175 antimemetikus mezőt von az áldozata köré, így elszigetelve azt a külvilágtól, ezáltal meggátolva, hogy az áldozat tetteit érzékeljék, vagy emlékezzenek rájuk. Az I-7175 ezután elfogyasztja az áldozat emlékeit és ismereteit, aki végül vegetatív állapotba kerül, és meghal. A folyamat időtartama tizenöt perc és két óra közé tehető.

Az I-7175 a feltételezések szerint nem bír öntudattal, bár olyan mértékben utánozza egy tudatos lény viselkedését, hogy az avatatlan szemlélő számára annak tűnhet. Áldozatai képesek szabadon mozogni és cselekedni, mivel ha egyszer elkapott valakit, lehetetlen megszökni előle vagy segítséget kérni. A kommunikációra tett kísérletek, mint az írott jegyzetek, falfirkák és elektronikus levelek, megvalósulnak, és a külvilágban is léteznek, de az I-7175 hatása kiterjed minden egyes üzenetre, így egy külső szemlélő csak akkor érzékelheti azokat, ha az I-7175 már őt is elkapta.

Jelen szócikket az I-7175 áldozatai hozták létre és frissítik az adatbázisban, mivel csakis számukra látható. Ha ezt a tételt olvassa, akkor az I-7175 elkapta önt. Elszigetelődött a Szervezettől, és egy személyben képviseli azt. Tizenöt perc és két óra közé tehető időtartam áll rendelkezésére, hogy elérje a wyeleigh-i ISZ alagsori nyolcas szintjén található 703-as labort, ott felzárkózzon az eddigi eredményekből, és folytassa a kutatást, amíg rá nem jön, hogyan lehet kordában tartani vagy ártalmatlanná tenni az I-7175-öt, vagy ami valószínűbb, meghaljon. Őszintén sajnáljuk, ha az antimemetikus entitások kezelése nem tartozik a szakterületéhez, és azt tanácsoljuk, hogy kezdje el behozni a lemaradását. Minél gyorsabban.

Jelen dokumentum létrehozása óta az I-7175 a Szervezet ||||| ||||| ||||| ||||| ||||| ||||| ||||| ||||| ||||| ||||| ||||| ||||| ||||| ||||| ||||| |||| kutatóját fogyasztotta el. (Ha először olvassa ezt a bejegyzést, kérjük, húzzon egy strigulát!) Becsléseink szerint az áldozatok ötven százaléka nem jut el idáig a szócikkben, tehát valódi számuk akár kétszer ennyi is lehet.



– De hogy tudom megölni? – üvölti Lee. Egyre csak görgeti a kaotikus és esetlegesen szerkesztett kutatási anyagot, mert senkinek sem voltak fölös másodpercei, hogy összefésülje. Kusza tudományos megállapítások tucatjai külön sorokba tördelve, amelyeket az áldozatok vittek fel az adatbázisba, de mind ugyanazon zárómondat valamely variációjával ér véget: „Megpróbálom X-et. Ha ezt olvassa, X nem vált be, és én meghaltam, tehát az X zsákutca, és valami mást kell kitalálnia.”

